***Отговор на въпрос от Веселин Вешев – народен представител от ПГ на Възраждане относно опазване на сградата на бившата ветеринарна лечебница в град Шумен***

**УВАЖАЕМИ ГОСПОДИН ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ВЕШЕВ,**

С докладна записка от 17.04.2018 г. директора на Областна дирекция по безопасност на храните – Шумен уведомява Българската агенция по безопасност на храните, че не се извършва дейност в имот, състоящ се от лечебница, битова сграда, физиотерапия и стационар, находящ се в гр. Шумен, от служителите на дирекцията, поради недостатъчни финансови средства за поддръжка и ремонт на сградите. В докладната записка е посочено също така и заявеният интерес от страна на Община Шумен, съгласно писмо от 24.10.2017 г., за придобиване на имота по реда на Закона за държавната собственост, като поема ангажимента да съхрани сградата в сегашния й вид. Със заповед от 02.05.2019 г. на министъра на земеделието, храните и горите, изменена със заповед от 22.01.2020 г., имотът е отнет по реда на чл. 17, ал. 3 от Закона за държавната собственост, по предложение на изпълнителния директор на Българска агенция по безопасност на храните от 25.06.2018 г. По същество имотът, ведно с изградените в него сгради, не служи за осъществяване на присъщи за Министерство на земеделието и храните, Българската агенция по безопасност на храните, респ. Областна дирекция по безопасност на храните - Шумен, функции, като същевременно генерира разходи (данък недвижим имот и такса битов отпадък). Липсва перспектива за използването му по предназначение. Същият е загубил качеството си на имот – публична държавна собственост. С писмо от 15.06.2022 г. до Министерство на регионалното развитие и благоустройството, Министерството на земеделието и храните е предложило да се проведе процедура по промяна на статута на имота ведно с изградените в него сгради – от публична държавна собственост, като правото на управление бъде отнето от Министерство на земеделието и храните и бъде предоставено на Областния управител на Област Шумен. С писмо 09.11.2022 г. от кмета на Община Шумен до Областния управител на Област Шумен, потвърждава заявения интерес за визирания имот, като иска да се предостави безвъзмездно в собственост на Община Шумен, само при условие, че общината ще има възможност да реализира обекти, необходими за трайно задоволяване на обществени потребности от местно значение, с участието на частни инвеститори.

С писмо от м. декември 2022 г. Министерство на регионалното развитие и благоустройството посочва, че наличната информация, предоставена от кмета на Община Шумен, е неизчерпателна. Изтъкнато е, че е необходимо материалите към преписката да бъдат допълнени с подробна информация за естеството на обектите и дейностите, които ще бъдат реализирани в имота - държавна собственост. Поискано е уточнение с каква цел (*икономическа или неикономическа*) ще бъде използван имота, кой ще оперира с него (*общината, търговско дружество на общината или външен партньор*) и по какъв начин (*стопански или нестопански*) ще става това. Допълнително е посочено, че е необходимо да бъде представен мотивиран доклад за промяна статута на имота от областния управител, съгласно разпоредбата на чл. 5, ал. 2 от Правилника за прилагане на Закона за държавната собственост. Към момента в Министерство на земеделието и храните липсват данни за предоставена информация от страна на Община Шумен и Областна администрация Шумен пред Министерство на регионалното развитие и благоустройството.

**БЛАГОДАРЯ ЗА ВНИМАНИЕТО**